Toe nou nie 'n ballerina nie, maar sy dans steeds met woorde - Solidariteit GildesSolidariteit Gildes Toe nou nie 'n ballerina nie, maar sy dans steeds met woorde - Solidariteit Gildes
Tuis / Kommunikasiepraktisyns Artikel / Toe nou nie 'n ballerina nie, maar sy dans steeds met woorde
Met 11 jaar se ondervinding in die kommunikasiebedryf is Cilleste van Dyk, bestuurder van Inhoud en Taal by Solidariteit, beslis 'n mentor in haar beroep en daarom ook die trotse ambassadeur van die Gilde vir Kommunikasie en Bemarking.
As jy al die Gons-nuusbrief gelees het, sal jy ook weet dat Cilleste altyd die silwer rand om 'n donker wolk raaksien.
Cilleste beskryf haarself as 'n versamelaar, nie van goed nie, maar van inligting, en om meer spesifiek te wees, 'n versamelaar van stories: "Ek is mal daaroor om daardie stories met kleur oor te vertel, en enigiemand wat my ken, sal weet ek vat hom met 'n interessante draai. As jy iets wil leer en onthou, kan ek met oortuiging sê dat ek dit baie interessant sal kan oordra. Niks hoef vervelig of moeilik te wees nie – dis wat jy daarvan maak."
Volgens Cilleste het sy nog altyd geweet sy wil 'n werk doen wat iets met mense te doen het. Dit is eers later bietjie verfyn na die idee om mense se stories te vertel, en dit is hoe sy by joernalistiek uitgekom het. Ontwikkeling is natuurlik nimmereindigend en vandag is haar missie meer die behoud van haar beroepsrigting as 'n geheel.
Ons het by Cilleste aangeklop om haar bietjie beter te leer ken.
Om te gesels. Wie kan sê hulle is konstruktief besig om te werk deur te gesels? Kort ná gesels is dit om planne te maak; planne maak is al tweede natuur.
Ek dink die grootste uitdaging is ook ons grootste kompliment, en dit is om voor te bly met die behoefte aan inhoud en artikels.
Wat doen jy heel eerste as jy by die werk kom?
Ek sit my rekenaar aan, maar wat ek as my regte heel eerste ding beskou, is om die blinders van my kantoor wawyd oop te maak en die venster daarby as dit somer is.
Wat motiveer jou om harder te werk?
As die mense om my opgewonde is oor wat ons doen. Ek leef absoluut van ander mense se energie en as almal ingekoop het oor 'n idee sal ek 110% gee om dit te laat realiseer.
Wat is jou gunstelingstokperdjies?
My stokperdjies verskil van dae sonder kinders en met kinders. Voor kinders was dit om sosiale geleenthede op film vas te vang. Ek glo vas dat 'n mens gebeure beter onthou met 'n foto om jou te herinner. Ek het dit baie mooi laat uitdruk en in 'n album geplak ook. Deesdae is dit om al die verspotte goed wat my kinders sê, neer te skryf – dit is seker deel van die stories oorvertel waarvan ek nog altyd gehou het.
Gunstelingplek in Suid-Afrika?
Wow, dis 'n moeilike een. Ek wil net eers sê daar is 'n paar plekke wat kort op die hakke is van een wat ek gaan noem, so dis regtig moeilik, maar die Transkei het my hart gesteel.
'n Ballerina. Ek het regtig hard probeer, tot in graad 11, maar helaas was die voete nie reg nie. Ook maar gelukkig so, anders het ek my eintlike roeping gemis.
As jy net een ding moes eet vir die res van jou lewe, wat sou dit wees?
Die tuisgemaakte slaptjips wat net my man kan maak. Dis nie net praatjies nie, ek sal daardie slaptjips inskryf vir 'n kompetisie. Dit het al talle reg-eet-probeerslae van my tot 'n einde gebring.
Drie dinge waaraan jy die meeste dink deur die loop van die dag?
Is my kinders oukei by die skool?
Hoe lyk die weer môre?
Gaan hierdie onderwerp 'n lekker artikel maak?
Wat laat jou die lekkerste lag?
Verseker 'n grappie of scenario wat woordspeling behels, en die kersie op die koek is as iemand saam met my daaroor lag.